Document ID: 32011R0508
Publication Date: 2011-05-24

Title and Content:
KOMISIJAS REGULA (ES) Nr. 508/2011
(2011. gada 24. maijs)
par Eiropas Parlamenta un Padomes Regulas (EK) Nr. 396/2005 II un III pielikuma grozījumiem attiecībā uz abamektīna, acetamiprīda, ciprodinila, difenokonazola, dimetomorfa, fenheksamīda, prokvinazīda, protiokonazola, piraklostrobīna, spirotetramāta, tiakloprīda, tiametoksāma un trifloksistrobīna maksimāli pieļaujamo atlieku līmeņiem konkrētos produktos vai uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,
tā kā:
(1)
Regulas (EK) Nr. 396/2005 II pielikumā un III pielikuma B daļā norādīti abamektīna, acetamiprīda, fenheksamīda, piraklostrobīna, tiakloprīda un trifloksistrobīna maksimāli pieļaujamo atlieku līmeņi (MAL). Ciprodinila, difenokonazola, dimetomorfa, prokvinazīda, protiokonazola, spirotetramāta un tiametoksāma MAL norādīti Regulas (EK) Nr. 396/2005 III pielikuma A daļā.
(2)
Izmantojot procedūru saskaņā ar Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (2), saskaņā ar Regulas (EK) Nr. 396/2005 6. panta 1. punktu iesniegts pieteikums spēkā esošā MAL grozīšanai, lai augu aizsardzības līdzekli, kas satur darbīgo vielu fenheksamīdu, atļautu lietojumam sīpoliem.
(3)
Šāds pieteikums par abamektīna lietojumu iesniegts attiecībā uz lietojumu aprikozēm un persikiem. Par acetamiprīdu šāds pieteikums iesniegts attiecībā uz lietojumu barbarejām un melnajai sinepei. Par ciprodinilu šāds pieteikums iesniegts attiecībā uz lietojumu svaigām lēcām. Par difenokonazolu šāds pieteikums iesniegts attiecībā uz lietojumu pipariem un baklažāniem. Par dimetomorfu šāds pieteikums iesniegts attiecībā uz lietojumu ķiplokiem, sīpoliem, šalotēm, baklažāniem un artišokiem. Par prokvinazīdu šāds pieteikums iesniegts attiecībā uz lietojumu zemenēm. Par protiokonazolu šāds pieteikums iesniegts attiecībā uz lietojumu dažādiem sakņu dārzeņiem. Par piraklostrobīnu šāds pieteikums iesniegts attiecībā uz lietojumu tomātiem, baklažāniem, artišokiem un selerijām. Par spirotetramātu šāds pieteikums iesniegts attiecībā uz lietojumu dažādām kultūrām ārpus Eiropas Savienības. Par tiakloprīdu šāds pieteikums iesniegts attiecībā uz lietojumu kokvilnas sēklām un vīģēm. Par tiametoksāmu šāds pieteikums iesniegts attiecībā uz lietojumu zemenēm un pupām (ar pākstīm). Par trifloksistrobīnu šāds pieteikums iesniegts attiecībā uz lietojumu krustziežu dzimtas lapu dārzeņiem.
(4)
Attiecībā uz trifloksistrobīnu Eiropas Pārtikas nekaitīguma iestāde (turpmāk “Iestāde”) pārskatījusi lietojumu krustziežu dzimtas lapu dārzeņiem un lopbarības kultūrām, un ir izdarījusi secinājumu, ka dzīvnieku izcelsmes produktiem jānosaka MAL un piemērošanas nolūkiem jāgroza atlieku definīcija, to nosakot kā noteikšanas robežu.
(5)
Saskaņā ar Regulas (EK) Nr. 396/2005 8. pantu attiecīgās dalībvalstis izvērtēja šos pieteikumus un iesniedza Komisijai novērtēšanas ziņojumus.
(6)
Iestāde novērtēja pieteikumus un novērtēšanas ziņojumus, īpaši pārbaudot riskus, kas apdraud patērētājus un attiecīgos gadījumos dzīvniekus, un sniedza motivētus atzinumus par ierosinātajiem MAL (3). Iestāde atzinumus nosūtīja Komisijai, dalībvalstīm un tos publiskoja.
(7)
Motivētajos atzinumos Iestāde secinājusi, ka visas prasības attiecībā uz datiem ir ievērotas un ka Iestādes rekomendētie MAL grozījumi, ņemot vērā iedarbības novērtējumu uz 27 konkrētām patērētāju grupām Eiropā, patērētāju drošības ziņā ir pieņemami. Tā ņēmusi vērā jaunāko informāciju par vielu toksikoloģiskajām īpašībām. Ne šo vielu ietekme, tās visa mūža laikā uzņemot ar visiem pārtikas produktiem, kuros varētu būt šīs vielas, ne īslaicīga ietekme, lielā daudzumā patērējot attiecīgo laukkopības produktu, neliecina par risku pārsniegt pieļaujamo dienas devu (ADI) vai akūtas iedarbības standartdevu (ARfD).
(8)
Pamatojoties uz šiem motivētajiem atzinumiem, Iestādes paziņojumu, un ņemot vērā ar aplūkojamo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta a) apakšpunktā noteiktajām prasībām.
(9)
Tādēļ atbilstoši jāgroza Regulas (EK) Nr. 396/2005 II un III pielikums.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebildusi,
IR PIEŅĒMUSI ŠO REGULU.
1. pants
Regulas (EK) Nr. 396/2005 II un III pielikumu groza saskaņā ar šīs regulas pielikumu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 24. maijā

Classification:
Level 1 Categories: 100158
100149
100157
100156
Level 2 Categories: 100261
100257
100254
100215
100249
100250
Level 3 Categories: 2723
2735
1277
3641
2014
2737
1268
All Categories: 1277
1590
2723
2735
2737
3646
5227
6569